Útvar hlavného kontrolóra
Mesta Košice

Správa
o výsledku kontroly

	
V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v období od  4. 1. 2010 do 25. 1. 2010 kontrolu vybavovania sťažností v Meste Košice -  - Kancelária primátora za obdobie roka 2009.

	Kontrole bola podrobená evidencia podaných sťažností a písomná dokumentácia všetkých sťažností za kontrolované obdobie.

Kontrolou bolo zistené:

1. Evidencia sťažností

	Evidencia podaných sťažností je vedená v súlade so zákonom č. 152/1998 Z.z. o sťažnostiach oddelene od evidencie ostatných písomností. Sťažnosti sú evidované v samostatnej viazanej knihe určenej na tento účel.

Evidencia je v súlade s § 10 uvedeného zákona a obsahuje tieto údaje:

-	poradové číslo doručených sťažností
-	dátum doručenia sťažnosti
-	meno, priezvisko a adresu sťažovateľa
-	predmet sťažnosti
-	kedy a komu bola sťažnosť postúpená na prešetrenie
-	lehotu na vybavenie sťažnosti
-	predĺženie lehoty vybavenia sťažnosti
-	výsledok prešetrenia
-	u opodstatnených sťažností prijaté opatrenia a dátumy ich splnenia.

Záznamy v knihe evidencie sťažností sú vedené podľa predtlače prehľadne a ku dňu kontroly (15. 1. 2010) zodpovedajú aktuálnemu stavu.

2. Vybavovanie sťažností

	Vybavovanie sťažností podaných Mestu Košice realizuje pracovník kancelárie primátora. Kontrolou dokumentácie vybavovania sťažností za rok 2009 bolo zistené, že celkom bolo prijatých 116 podaní, v tom:

-	19 opodstatnených sťažností
-	9 čiastočne opodstatnených sťažností
-	51 neopodstatnených sťažností
-	21 sťažností bolo odstúpených na priame vybavenie iným subjektom
-	12 ostatných sťažností 
-	4 sťažnosti sú v štádiu vybavovania.

Z celkového počtu podaných sťažností (116) predstavujú opodstatnené sťažnosti a čiastočne opodstatnené sťažnosti 24,14 %. 

Medzi čiastočne opodstatnené sťažnosti boli zahrnuté sťažnosti, ktoré obsahovali viac bodov a niektoré z bodov boli opodstatnené.

Do ostatných sťažností boli zahrnuté podania, ktoré:

-	v zmysle zákona č. 152/1998 Z.z. o sťažnostiach neboli sťažnosťami a zo strany mesta neboli šetrené
-	podania, ktoré taktiež neboli sťažnosťami, ale ako podnety boli postúpené iným orgánom
-	sťažnosti, ktorých vybavenie bolo pozastavené z dôvodu neposkytnutia požadovanej spolupráce zo strany sťažovateľa
-	sťažnosti zaslané Mestu Košice na vedomie a adresované iným subjektom.

Kontrolou dokumentácie z jednotlivých sťažností a ich vybavovania boli zistené nasledujúce nedostatky:

1. Nedodržanie lehoty na vybavenie sťažnosti

	V zmysle § 13 zákona č. 152/1998 Z.z. o sťažnostiach (ďalej len zákon o sťažnostiach) príslušný orgán verejnej správy je povinný prešetriť a vybaviť sťažnosť do 30 dní odo dňa, keď mu bola sťažnosť doručená. Ak si vybavenie sťažnosti vyžaduje súčinnosť iného orgánu verejnej správy, fyzickej osoby alebo právnickej osoby, príslušný orgán verejnej správy je povinný vybaviť sťažnosť najneskôr do 60 dní odo dňa, keď mu bola doručená. V prípadoch náročných na prešetrenie sťažnosti môže vedúci orgánu verejnej správy predĺžiť lehotu na jej vybavenie o ďalších 30 dní. O každom predĺžení lehoty na vybavenie a o dôvodoch predĺženia je orgán verejnej správy povinný písomne upovedomiť sťažovateľa bez zbytočného odkladu.
	V zmysle § 19 ods. 3) zákona o sťažnostiach, sťažnosť sa považuje za vybavenú, ak bol sťažovateľ písomne informovaný o výsledku prešetrenia sťažnosti.

	Kontrolou bolo zistené, že nie vo všetkých prípadoch boli dodržané lehoty na vybavenie sťažností v zmysle zákona, ako napr.:

a) poradové číslo sťažnosti 20

	Sťažnosť J. K., Valaliky na postup Mestskej polície pri riešení dopravného priestupku. 
Sťažnosť zaevidovaná dňa 26. 2. 2009. Lehota na vybavenie sťažnosti             28. 3. 2009. Oznámenie o vybavení sťažnosti listom zo dňa 31. 3. 2009, ktoré podľa evidencie bolo zaslané dňa 3. 4. 2009. Omeškanie nad zákonom stanovenú lehotu      o 6 dní.
b) poradové číslo sťažnosti 25

	Sťažnosť P. J., Košice na nepravidelný odvoz tuhého komunálneho odpadu.
	Sťažnosť podaná dňa 2. 3. 2009. Zaevidovaná v kancelárii primátora dňa           9. 3. 2009. Lehota na vybavenie sťažnosti 1. 4. 2009.
	Z predloženej dokumentácie ku kontrole vyplýva, že kancelária primátora internou poštou dňa 9. 3. 2009 požiadala oddelenie výstavby a životného prostredia (OVaŽP) o stanovisko. OVaŽP listom zo dňa 8. 4. 2009 zaslaným dňa 16. 4. 2009 priamo sťažovateľovi oznámilo výsledok šetrenia bez odôvodnenia, či je sťažnosť opodstatnená alebo nie, čo nie je v súlade s § 19 ods. 1) zákona o sťažnostiach, kde je táto povinnosť uložená.
	Okrem uvedeného zistenia bola sťažnosť vybavená nad zákonom stanovenú lehotu o 15 dní.

c) poradové číslo sťažnosti 31

	Sťažnosť M. P., Pusté Čemerné na postup príslušníkov Mestskej polície pri prejednávaní dopravného priestupku.
	Sťažnosť podaná dňa 31. 3. 2009. Lehota na vybavenie sťažnosti 30. 4. 2009. Oznámenie o vybavení sťažnosti listom zo dňa 27. 4. 2009, ktoré podľa evidencie bolo zaslané dňa 5. 5. 2009. Omeškanie nad zákonom stanovenú lehotu o 5 dní.

d) poradové číslo sťažnosti 39

	Sťažnosť M. P., Košice na znečisťovanie verejného priestranstva komunálnym odpadom pozdĺž Čičkovského potoka.
	Sťažnosť podaná dňa 6. 5. 2009. Lehota na vybavenie sťažnosti 5. 6. 2009. Oznámenie o výsledku prešetrenia sťažnosti aj s prijatými opatreniami boli sťažovateľke oznámené listom zo dňa 2. 6. 2009, ktorý podľa evidencie bol zaslaný dňa 8. 6. 2009. Omeškanie  nad zákonom stanovenú lehotu o 3 dni.

e) poradové číslo sťažnosti 68

	Sťažnosť N. B., Krásnohorské Podhradie na poplatky za komunálny odpad.
	Sťažnosť podaná dňa 11. 8. 2009. Lehota na vybavenie sťažnosti 10. 9. 2009. Výsledok prešetrenia sťažnosti oznámený listom zo dňa 7. 9. 2009, ktorý bol podľa záznamov v evidencii sťažností odoslaný 16. 9. 2009. Omeškanie nad zákonom stanovenú lehotu o 6 dní.

f) poradové číslo sťažnosti 96

	Sťažnosť M. K., Košice na neuspokojivú odpoveď z oddelenia správy komunikácii na jeho žiadosť za účelom znovu osadenia dopravných značiek.
	Sťažnosť podaná dňa 9. 11. 2009. Lehota na vybavenie sťažnosti 9. 12. 2009. Oznámenie o výsledku prešetrenia sťažnosti listom zo dňa 8. 12. 2009 zaslané           16. 12. 2009. Omeškanie nad zákonom stanovenú lehotu o 7 dní.

	Kontrolou bolo zistené, že nedodržanie 30 dňovej lehoty na vybavenie sťažnosti okrem vyššie uvedených bolo ešte v ďalších 10 prípadoch (por. č. sťažnosti: 2, 17, 22, 30, 54, 57, 60, 82, 92, 98), pričom vo väčšine prípadov boli oznámenia o vybavení sťažnosti spracované v lehote, ale sťažovateľom zaslané po termíne.
	Nedodržaním 30 dňovej lehoty na vybavenie sťažnosti Mesto Košice porušilo ustanovenie § 13 ods. 1 zákona o sťažnostiach.

2. Iné kontrolné zistenia

a) poradové číslo sťažnosti 12

	Sťažnosť nájomníkov bytov z Popradskej 72, Košice na nevhodné správanie sa pracovníčky BPMK, s.r.o. pri kontrole bytov.
	Sťažnosť podaná dňa 3. 2. 2009. Lehota na vybavenie sťažnosti 5. 3. 2009. Oznámenie o výsledku prešetrenia sťažnosti bolo zaslané dňa 1. 4. 2009. V knihe evidencií sťažností je urobený záznam o predĺžení lehoty na vybavenie sťažnosti do      5. 4. 2009. V prislúchajúcej dokumentácii k uvedenej sťažnosti sa takýto písomný oznam sťažovateľovi nenachádza.
	V zmysle § 13 ods. 2) zákona o sťažnostiach o predĺžení lehoty na vybavenie a o dôvodoch predĺženia je orgán verejnej správy povinný písomne upovedomiť sťažovateľa bez zbytočného odkladu.
	Mesto Košice túto povinnosť nesplnilo, čím konalo v rozpore s ustanovením        § 13 ods. 2) uvedeného zákona.

b) poradové číslo sťažnosti 98

	Sťažnosť J. N., Košice zo dňa 12. 11. 2009 podaná elektronickou poštou na nezodpovedné a nevhodné správanie sa, pracovníka oddelenia správy komunikácií MMK pri riešení potreby osadzovania dopravných značiek.
	Lehota na vybavenie sťažnosti 12. 12. 2009. Oznámenie o výsledku prešetrenia sťažnosti zo dňa 9. 12. 2009 zaslané dňa 16. 12. 2009. Sťažovateľ doporučenú zásielku na pošte nevyzdvihol. 
	Z predloženej dokumentácie ku kontrole z vybavovania predmetnej sťažnosti vyplýva, že stanovisko oddelenia správy komunikácií k uvedenej problematike spracovala dotknutá osoba, proti ktorej sťažnosť smerovala, čo je v rozpore s ustanovením § 12 ods. 1) zákona o sťažnostiach, v ktorom je uvedené: „Sťažnosť nesmie vybavovať ani prešetrovať osoba, proti ktorej sťažnosť smeruje, ani osoba, ktorá je podriadená tejto osobe“.

	Súčasťou správy o výsledku kontroly je písomné stanovisko primátora mesta Košice a opatrenia na odstránenie zistených nedostatkov uvedených v protokole o výsledku kontroly.

Košice, 27. 1. 2009

Ing. Hana Jakubíková
     Hlavný kontrolór mesta Košice